32006D0414
L 164/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 юни 2006 година
за изменение на Решения 2001/881/ЕО и 2002/459/ЕО по отношение на списъка с гранични инспекционни ветеринарни пунктове
(нотифицирано под номер C(2006) 2178)
(текст от значение за ЕИП)
(2006/414/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 20, параграф 3 от нея,
като взе предвид Директива 91/496/ЕИО на Съвета от 15 юли 1991 г. за определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (2), и по-специално член 6, параграф 4 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (3), и по-специално член 6, параграф 2 от нея,
като има предвид, че:
(1)
Решение 2001/881/ЕО на Комисията от 7 декември 2001 г. за определяне на списък с граничните инспекционни пунктове, одобрени да извършват ветеринарни проверки на животни и животински продукти с произход от трети страни, и относно актуализиране на подробните правила за контрола, който трябва да бъде упражняван от експертите на Комисията (4) следва да бъде актуализирано, за да бъдат отчетени, по-специално, настъпилите изменения в определени държави-членки, по отношение на тези пунктове, както и извършените проверки в съответствие с посоченото решение.
(2)
Списъкът с граничните инспекционни пунктове, установен с Решение 2001/881/ЕО, („списъка“) включва идентификационни номера на всеки един от граничните инспекционни пунктове в мрежата ТRACES. ТRACES е компютризирана система, въведена с Решение 2004/292/ЕО на Комисията от 30 март 2004 г. относно въвеждането на компютъризираната мрежа TRACES и за изменение на Решение 92/486/ЕИО (5). Системата ТRACES заменя предишната система „Анимо“, базирана на мрежата, въведена с Решение 91/398/ЕИО на Комисията от 19 юли 1991 г. относно компютризирана мрежа, която свързва ветеринарните органи („Анимо“) (6) за проследяване придвижването на животни и определени продукти в рамките на търговията и вноса в Общността.
(3)
След задоволителна инспекция, извършена в съответствие с Решение 2001/881/ЕО, следва да бъдат добавени допълнителни гранични инспекционни пунктове в Gdansk, Dorohusk и Terespol-Kobylany в Полша.
(4)
След съобщения от компетентните органи на Франция, Испания, Швеция и Обединеното кралство граничните инспекционни пунктове в Nantes, Франция; Pasajes, Испания; Norrköping в Швеция и Shoreham в Обединеното кралство следва да бъдат заличени от списъка.
(5)
В допълнение на това списъкът следва да бъде актуализиран, за да се отчетат наскоро осъществените промени по отношение на категории животни или продукти, които биха могли да бъдат проверени на редица гранични инспекционни пунктове, които вече са одобрени, в съответствие с Решение 2001/881/ЕО и с организацията на центровете за контрол, създадени в рамката на тези постове.
(6)
Списъкът с обектите в Решение 2002/459/ЕО на Комисията от 4 юни 2002 г. за определяне на списъка със звената от компютърната система „Анимо“ и за отмяна на Решение 2000/287/ЕО (7) включва идентификационен номер в мрежата TRACES на всеки един от граничните инспекционни ветеринарни пунктове. Заради съображения в интерес на последователността в общностното законодателство този списък следва подходящо да бъде актуализиран, за да бъдат отчетени промените и за да се гарантира, че той е идентичен със списъка, установен в Решение 2001/881/ЕО. Решение 2002/459/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2001/881/ЕО се заменя с текста на приложение I към настоящото решение.
Член 2
Приложението към Решение 2002/459/ЕО се изменя в съответствие с приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 7 юни 2006 година.